CELEX: 
Language: hr
Date: 2020-09-18 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2017/2402 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava sekuritizacijskim repozitorijima

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba (EU) 2017/2402
                  1
                („Uredba o sekuritizaciji”) objavljena je u Službenom listu 12. prosinca 2017. U poglavlju 3. Uredbe o sekuritizaciji utvrđuje se okvir u skladu s kojim će sekuritizacijski repozitoriji prikupljati sve relevantne informacije o sekuritizacijskim instrumentima. On će služiti kao jedinstven i nadziran izvor podataka, koji ulagateljima koji provode dubinsku analizu olakšava pristup pouzdanim informacijama. Sekuritizacijske repozitorije registrirat će i nadzirati Europsko nadzorno tijelo za vrijednosne papire i tržišta kapitala (ESMA).
            
            
               Člankom 16. stavkom 2. Uredbe o sekuritizaciji Komisiju se ovlašćuje za donošenje delegiranog akta kojim se utvrđuju vrsta naknada koje ESMA zaračunava sekuritizacijskim repozitorijima, slučajevi u kojima se plaćaju naknade i način na koji se one plaćaju.
            
            
               Zakonske odredbe ovog delegiranog akta temelje se na ESMA-inu iskustvu s registracijom i nadzorom trgovinskih repozitorija na temelju Uredbe (EU) br. 648/2012
                  2
                (EMIR) i Uredbe (EU) 2015/2365
                  3
                (SFTR) i zato su u skladu s odredbama tih dviju uredaba u pogledu naknada.
            
            
               U skladu s člankom 16. stavkom 1. Uredbe o sekuritizaciji ESMA sekuritizacijskim repozitorijima zaračunava naknade koje su proporcionalne njihovu prometu i koje u cijelosti pokrivaju ESMA-ine nužne izdatke povezane s registracijom i nadzorom sekuritizacijskih repozitorija. Te bi naknade trebale pokrivati i nadoknadu svih troškova koje bi nadležna tijela mogla imati zbog obavljanja zadaća koje je na njih prenijela ESMA. Ako je trgovinski repozitorij već registriran na temelju EMIR-a ili SFTR-a, naknade je potrebno prilagoditi da bi odražavale samo dodatne troškove povezane s registracijom i nadzorom sekuritizacijskih repozitorija u skladu s Uredbom o sekuritizaciji.
            
            
               2.SAVJETOVANJA PRIJE DONOŠENJA AKTA
            
            
               Komisija je 31. siječnja 2018. od ESMA-e zatražila tehnički savjet o naknadama koje se trebaju zaračunavati sekuritizacijskim repozitorijima. ESMA je 23. ožujka objavila savjetodavni dokument. Do kraja razdoblja savjetovanja 23. svibnja ESMA je primila odgovore od pet subjekata. Javno je saslušanje održano 13. travnja. ESMA je 31. listopada 2018. Komisiji dostavila svoj savjet.
            
            
               Pet je subjekata odgovorilo na javno savjetovanje i općenito podržalo predloženu strukturu naknada. Kao rezultat toga konačne su odredbe vrlo slične onima koje su predložene u savjetodavnom dokumentu ESMA-e. 
            
            
               Komisija je 27. veljače 2020. od stručne skupine Europskog odbora za vrijednosne papire (EGESC) zatražila mišljenje o ESMA-inu tehničkom savjetu i sadržaju ovog delegiranog akta. EGESC je podržao Komisijin pristup. 
            
            
               3.PROCJENA UČINKA
            
            
               Nakon što je u potpunosti razmotrila tehnički savjet koji joj je dostavila ESMA, Komisija je na temelju članka 16. stavka 2. Uredbe o sekuritizaciji donijela ovaj delegirani akt o vrstama, iznosima i načinima prikupljanja naknada za sekuritizacijske repozitorije. Ovaj delegirani akt u potpunosti je u skladu s ESMA-inim tehničkim savjetom.
            
            
               Na temelju Uredbe o sekuritizaciji dva su glavna načela prikupljanja naknada za nadzor: 1. proporcionalnost s prometom sekuritizacijskog repozitorija i 2. činjenica da bi naknade trebale u cijelosti pokrivati ESMA-ine izdatke. ESMA je obrazložila svoje savjete o vrstama naknada, određivanju njihova iznosa i načinu njihove naplate na temelju postojećeg ESMA-ina okvira za izradu proračuna i pristupa utvrđenog u Delegiranoj uredbi Komisije 1003/2013
                  4
                i Delegiranoj uredbi 2019/360
                  5
               . Stoga se u skladu s ESMA-inim prijedlogom u ovom delegiranom aktu utvrđuju: i. naknade za registraciju koje pokrivaju ESMA-ine jednokratne troškove registracije novih sekuritizacijskih repozitorija, ii. naknade za proširenje registracije koje pokrivaju ESMA-ine jednokratne troškove registracije sekuritizacijskih repozitorija, ali kojima se u obzir uzima sinergija obrade zahtjeva repozitorija koji su već registrirani na temelju EMIR-a i iii. naknade za nadzor koje pokrivaju ESMA-ine tekuće godišnje troškove nadzora.
            
            
               Stoga se procjena učinka temelji na procjeni ESMA-inih troškova i ocjeni metodologije za raspodjelu tih troškova među sekuritizacijskim repozitorijima, uzimajući u obzir da je ESMA nastojala da njezini prijedlozi budu u skladu s postojećim odredbama o naknadama utvrđenima u SFTR-u i EMIR-u. 
            
            
               Naknade za novu registraciju 
            
            
               ESMA je prvotno planirala odstupiti od svojih prethodnih tehničkih savjeta u okviru SFTR-a i EMIR-a i u svojem je savjetodavnom dokumentu predložila fiksnu naknadu za novu registraciju od 100 000 EUR po sekuritizacijskom repozitoriju. Međutim, u nekim povratnim informacijama dobivenima tijekom savjetovanja istaknuto je da bi takva naknada za registraciju stavila u nepovoljan položaj manja društva s manjim očekivanim prometom. Stoga je ESMA potvrdila da bi se tekst članka 16. stavka 1. Uredbe o sekuritizaciji mogao protumačiti kao zahtjev da svaka ESMA-ina naknada (za registraciju i godišnja) bude proporcionalna prometu predmetnog sekuritizacijskog repozitorija. 
            
            
               ESMA je zato svoj tehnički savjet izmijenila da bude u skladu s postojećim mehanizmima u okviru EMIR-a i SFTR-a te je naknade podijelila s obzirom na „nizak promet” i „visok promet” (odnosno društva koja pružaju osnovne i pomoćne usluge sekuritizacijskog repozitorija pripadaju društvima s „visokim prometom”, a društva koja pružaju samo osnovne usluge sekuritizacijskog repozitorija pripadaju društvima s „niskim prometom”). Prema tomu, u skladu s ESMA-inim prethodnim tehničkim savjetom, naknada za registraciju za repozitorije s visokim prometom iznosila bi 100 000 EUR, a za repozitorije s niskim prometom 65 000 EUR.
            
            
               Istovremeno, radi odvraćanja od netočnog izvješćivanja, ESMA je u tehničkom savjetu detaljnije odredila da, u slučaju bitne promjene u pružanju usluga (odnosno promjene iz „niskog” u „visoki” promet) zbog koje bi sekuritizacijski repozitorij dugovao veću naknadu za registraciju od one koju je početno platio, ESMA zaračunava razliku između početno plaćene naknade za registraciju i primjenjive više naknade za registraciju koja je posljedica te bitne promjene. ESMA je napomenula da je to u skladu s mehanizmima naknada u okviru EMIR-a i SFTR-a.
            
            
               Naknade za proširenje registracije 
            
         
         
            
               Društva koja su već registrirana kao trgovinski repozitoriji na temelju EMIR-a ili SFTR-a mogu podnijeti pojednostavnjeni zahtjev za proširenje registracije u skladu s Uredbom o sekuritizaciji.
            
            
               Unatoč nedostatku stvarnog iskustva na kojem bi temeljila procjenu troškova proširenja registracije ESMA je pretpostavila da bi na procjene troškova za proširenje registracije utjecali sljedeći čimbenici: i. proširenje registracije zahtijevat će manje vremena nego nova registracija na temelju Uredbe o sekuritizaciji, ii. zbog dodatnih detaljnih zahtjeva uvedenih Uredbom o sekuritizaciji ESMA će možda morati obavljati dodatne aktivnosti dok se ne postigne dogovor između nje i repozitorija te bi iii. pri podnošenju zahtjeva za proširenje registracije podnositelj trebao dostaviti oko 80 % dokumentacije koju bi dostavio da prvi put podnosi zahtjev za registraciju. 
            
            
               Zato je, uzevši u obzir prethodno navedene čimbenike, ESMA procijenila da bi troškovi povezani sa zahtjevom za proširenje registracije iznosili oko polovine troškova zahtjeva za novu registraciju, odnosno oko 0,33 EPRV. Ta je naknada identična procjeni navedenoj u ESMA-inu tehničkom savjetu o naknadama na temelju SFTR-a.
            
            
               Kad se primijeni na ESMA-in proračun za nadzor, ta procjena od 0,33 EPRV rezultirala bi predloženom naknadom za registraciju od 53 000 EUR za trgovinske repozitorije koji svoju registraciju pri ESMA-i žele proširiti na usluge sekuritizacijskih repozitorija u skladu s Uredbom o sekuritizaciji.
            
            
               Nakon podnošenja ovog prijedloga za javno savjetovanje i dobivanja općenito pozitivnih povratnih informacija od ispitanika, ESMA je dala sljedeći konačni savjet: za podnositelje zahtjeva koji traže proširenje registracije i koji su svrstani u kategoriju „visokog prometa” naknada za proširenje registracije iznosila bi 50 000 EUR (tj. 50 % naknade za novu registraciju za podnositelje s „visokim prometom”, koja iznosi 100 000 EUR). Za društva koja su svrstana u kategoriju „niskog prometa”, naknada za proširenje registracije iznosila bi 32 500 EUR (tj. 50 % naknade za novu registraciju za podnositelje zahtjeva s „niskim prometom”, koja iznosi 65 000 EUR).
            
            
               Naknade za registraciju u slučaju istodobnih zahtjeva na temelju EMIR-a i/ili SFTR-a i Uredbe o sekuritizaciji
            
            
               Ako društvo istodobno podnosi zahtjev na temelju EMIR-a i/ili SFTR-a i Uredbe o sekuritizaciji, ESMA smatra da nije razumno zahtijevati da to društvo pri podnošenju svakoga od tih zahtjeva plati istu naknadu za registraciju. Drugim riječima, ESMA je nastojala izbjeći da isto društvo plati više ako istodobno podnosi zahtjeve, nego što bi platilo ako bi se najprije registriralo na temelju EMIR-a i/ili SFTR-a pa zatim tražilo proširenje na temelju Uredbe o sekuritizaciji. 
            
            
               Da bi se izbjegle takve neusklađenosti, ESMA je predložila da u slučaju da društvo istodobno podnosi zahtjev za registraciju na temelju EMIR-a ili SFTR-a i na temelju Uredbe o sekuritizaciji, podnositelj zahtjeva mora platiti i. punu naknadu u skladu s EMIR-om ili SFTR-om (kako je primjenjivo) te ii. naknadu za proširenje registracije u skladu s Uredbom o sekuritizaciji, umjesto naknade za novu registraciju u skladu s Uredbom o sekuritizaciji. Ako se podnositelj zahtjeva istodobno registrira za pružanje usluga u skladu s EMIR-om, SFTR-om i pružanje usluga sekuritizacijskog repozitorija, ESMA predlaže da podnositelj plati punu naknadu u skladu s EMIR-om, naknadu za proširenje registracije u skladu sa SFTR-om te naknadu za proširenje registracije u skladu s Uredbom o sekuritizaciji jer je to opravdano zbog nastale sinergije. 
            
            
               Taj je prijedlog dobio pozitivne povratne informacije, pa je zadržan kao takav u ESMA-inu konačnom tehničkom savjetu. 
            
            
               Godišnje naknade za nadzor 
            
            
               U skladu s prethodnim tehničkim savjetom u okviru SFTR-a ESMA je predložila da se godišnje naknade za nadzor koje zaračunava odrede u skladu s njezinim proračunskim postupkom, u kojem se uzimaju u obzir sve aktivnosti koje dovode do troškova nadzora povezanih s Uredbom o sekuritizaciji. Takav bi pristup zato podrazumijevao i. konkretnu definiciju raspona prometa; ii. definiranje minimalnih naknada za nadzor te iii. definiranje naknada za nadzor za prvu godinu. 
            
            
               i. Definiranje primjenjivog prometa 
            
            
               U skladu s prethodnim savjetom u okviru SFTR-a i EMIR-a ESMA smatra da bi se termin „promet”, u svrhu provedbe članka 16. stavka 1. Uredbe o sekuritizaciji, trebao temeljiti na brojčanim podacima o prihodu. U skladu s tim ESMA je predložila da se termin „prihod” za izračun godišnjeg prometa odnosi na prihode od pružanja osnovnih usluga sekuritizacijskog repozitorija povezanih s Uredbom o sekuritizaciji i prihode od pružanja pomoćnih usluga sekuritizacijskog repozitorija. Radi neometanog i ispravnog utvrđivanja „prihoda u skladu s Uredbom o sekuritizaciji (za osnovne i pomoćne usluge)” ESMA je predložila da sekuritizacijski repozitoriji u svojim financijskim izvještajima pojedinačno iskazuju razne kategorije prihoda navedene u njezinu tehničkom savjetu. 
            
            
               Sudionici javnog savjetovanja imali su različita mišljenja o ESMA-inu prijedlogu. Neki su zatražili da se detaljnije objasni pojam „pomoćnih usluga” i da se razlikuje između usluga koje mogu pružati isključivo sekuritizacijski repozitoriji i usluga koje mogu pružati ostali sudionici na tržištu. Sudionici javnog savjetovanja bili su zabrinuti da bi široki raspon informacija koje se „besplatno” moraju staviti na raspolaganje stavio ostale sudionike na tržištu, kao što su ulagatelji i potencijalni ulagatelji, u položaj da dobiju podatke koji bi se mogli iskoristiti za dobivanje konkurentske prednosti u odnosu na sekuritizacijske repozitorije. Neki su smatrali da se ESMA-ine aktivnosti nadzora u suštini odnose na nadzor osnovnih usluga. 
            
            
               Da bi riješila ta pitanja, ESMA je naglasila da popis subjekata iz članka 17. stavka 1. ne uključuje druge registrirane sekuritizacijske repozitorije. Doista, iako bi profesionalni ili potencijalni ulagatelji mogli od sekuritizacijskih repozitorija dobiti znatnu količinu informacija, nije jasno bi li ti subjekti mogli izravno konkurirati specijaliziranoj prirodi i iskustvu repozitorija na sekuritizacijskim tržištima. Osim toga, ESMA nije smatrala da je nadležna za definiranje mogućnosti sekuritizacijskih repozitorija da nadziru ili ograničavaju informacije koje im dostave izvještajni subjekti ili načina na koje te informacije kasnije upotrebljavaju korisnici podataka. ESMA je podsjetila i na to da je cilj uključivanja pomoćnih usluga u izračun primjenjivog prometa uvesti pristup koji bi bio što je moguće proporcionalniji za sve registrirane sekuritizacijske repozitorije. 
            
            
               U pogledu dodatnog pojašnjenja pomoćnih usluga, ESMA je istaknula da se takve usluge povezane sa sekuritizacijom odnose na situaciju kad repozitorij podatke koje je dobio od subjekta koji podnosi izvješće u svrhu ispunjavanja zahtjeva za objavljivanje iz članaka 7. i 17. Uredbe o sekuritizaciji iskorištava za pružanje dodatnih usluga ili proizvoda na koje se ne primjenjuju odredbe o „besplatnom” pristupu iz članka 17. stavka 1. Uredbe o sekuritizaciji.
            
            
               ii. Minimalne naknade za nadzor
            
            
               Budući da mora sustavno provoditi minimalnu razinu nadzornih aktivnosti da bi mogla obavljati svoje zadatke (odnosno ima fiksne troškove), ESMA smatra da je opravdana primjena minimalne godišnje naknade za nadzor. Stoga je predložila da minimalna godišnja naknada koju sekuritizacijski repozitorij mora platiti bude jednaka minimalnoj naknadi u skladu s EMIR-om i SFTR-om, odnosno 30 000 EUR. ESMA je naglasila i da nije vjerojatno da će se na toj razini postići jednaka sinergija kao ona o kojoj se raspravljalo u vezi s naknadama za registraciju. Zbog toga je ESMA predložila da minimalna naknada za nadzor u skladu s Uredbom o sekuritizaciji bude jednaka neovisno o tome je li društvo registrirano kao novi sekuritizacijski repozitorij ili je proširilo registraciju u skladu s EMIR-om kako bi uključilo aktivnosti obuhvaćene Uredbom o sekuritizaciji. U takvom sustavu subjekt na koji se primjenjuju minimalne naknade za nadzor u skladu s EMIR-om, SFTR-om i Uredbom o sekuritizaciji, bio bi dužan platiti minimalnu naknadu za nadzor u skladu sa svakom uredbom (npr. 60 000 EUR ako je subjekt registriran u skladu s EMIR-om/SFTR-om i Uredbom o sekuritizaciji ili 90 000 EUR ako je subjekt registriran u skladu sa svima trima uredbama).
            
            
               Sudionici javnog savjetovanja jednoglasno su se složili s tim prijedlogom, pa ESMA stoga nije izmijenila taj aspekt svojeg tehničkog savjeta.
            
            
               iii. Naknade za nadzor za prvu godinu
            
         
         
            
               ESMA iz iskustva zna da njezini troškovi nadzora u prvoj godini nisu povezani sa stvarnom razinom aktivnosti konkretnog sekuritizacijskog repozitorija, već su prilično slični za sve repozitorije. Stoga je predložila da sekuritizacijski repozitoriji koji su registrirani 2020. ili koji su (neovisno o godini) u prvoj kalendarskoj godini registracije plaćaju naknadu za nadzor za prvu godinu koja bi bila jednaka naknadi za registraciju prilagođenoj koeficijentom. Koeficijent bi odražavao udio preostalih radnih dana do kraja godine od datuma kad je odobrena registracija. ESMA u toj situaciji ne bi postupala različito prema subjektima s proširenom registracijom jer su njezine naknadne aktivnosti nadzora jednake za nove i proširene registracije. To je u skladu i s ESMA-inim tehničkim savjetom u okviru SFTR-a.
            
            
               Uzevši u obzir dobivene povratne informacije, ESMA nije izmijenila taj aspekt svojeg tehničkog savjeta. Kad je riječ o specifičnim metodama izračuna, ESMA je jasno istaknula da se odredba o minimalnoj naknadi neće primjenjivati na naknade za nadzor u godini (n) za društva registrirana iste godine (n). U tim bi se slučajevima naknada za registraciju pomnožila s omjerom radnih dana od datuma registracije društva do kraja godine i 250 dana.
            
            
               iv. Godišnje naknade za nadzor nakon prve godine registracije
            
            
               Uzevši u obzir navedeno, ESMA je predložila da se svakom repozitoriju zaračunava godišnja naknada za nadzor koja je proporcionalna udjelu njegova primjenjivog prometa u ukupnom prometu sekuritizacijskih repozitorija izračunanom u skladu s primjenjivim prometom kako je prethodno navedeno, pri čemu minimalna naknada mora iznositi 30 000 EUR. To bi značilo da bi svako društvo pokrilo dio ESMA-inih ukupnih troškova nadzora. 
            
            
               Većina sudionika javnog savjetovanja složila se s tim prijedlogom. Ipak je izneseno nekoliko razloga za zabrinutost povezanih s posljedicama učinka nemogućnosti predviđanja godišnjih troškova nadzora na održivost poslovnih modela sekuritizacijskih repozitorija s obzirom na to da ESMA-ini budući troškovi nadzora nisu poznati te su stoga neki sudionici savjetovanja zatražili da se ESMA-ina godišnja naknada za nadzor ograniči na određeni postotak godišnjeg prometa svakog repozitorija i da, u slučaju da repozitorij više ne ispunjava uvjete za registraciju, ESMA vrati dotad plaćene naknade.
            
            
               Kao odgovor na to ESMA je podsjetila da je u skladu s člankom 16. stavkom 1. Uredbe o sekuritizaciji ovlaštena u cijelosti pokriti svoje troškove povezane s nadzorom društava registriranih za pružanje usluga sekuritizacijskog repozitorija te da se u članku 16. stavku 1. ne spominje „gornja granica” ili „prag” iznad kojeg se ESMA-ini troškovi nadzora ne bi trebali nadoknađivati. Kad je riječ o planiranim budućim troškovima nadzora, ESMA naglašava da će, kako se vrsta i broj subjekata koje nadzire bude povećavao, možda nastati buduće sinergije koje bi mogle rezultirati uštedom troškova nadzora. U mjeri u kojoj su ESMA-ine naknade određene tako da odražavaju njezine troškove nadzora, svaka ušteda troškova te vrste s vremenom bi rezultirala smanjenjem naknada za nadzirane subjekte.
            
            
               Nadalje, ESMA smatra da bi, u slučaju da sekuritizacijski repozitorij prestane biti registriran pri ESMA-i, bile potrebne dodatne aktivnosti nadzora jedinstvene za tu situaciju, zbog kojih se u ovoj fazi ne čini opravdanim uvesti odredbe za povrat naknada za nadzor koje je taj repozitorij platio ESMA-i.
            
            
               Kad je riječ o samim godišnjim naknadama za nadzor, ESMA je predložila da se temelje na sljedećem rasporedu: (a) početkom četvrtog tromjesečja godine n-1 ESMA obavještava sekuritizacijske repozitorije o godišnjoj naknadi za sljedeću godinu (godina n) na temelju revidiranih godišnjih financijskih izvještaja za godinu n-2; (b) naknadu za godinu n svaki bi sekuritizacijski repozitorij trebao platiti najkasnije do kraja ožujka godine na koju se odnosi.
            
            
               Međutim, ESMA je potvrdila da u godišnjim financijskim izvještajima registriranih repozitorija tijekom prve dvije godine od početka primjene zahtjeva za objavljivanje neće biti dostupni podaci o prometu jer bi se primjenjivi promet temeljio na pružanju usluga u skladu s Uredbom o sekuritizaciji. 
            
            
               Stoga je ESMA predložila da se u prve pune dvije godine nakon registracije društva pri izračunu upotrebljava procijenjeni iznos primjenjivog prometa. Ti bi se podaci dobivali iz poslovnih planova sekuritizacijskih repozitorija dostavljenih zajedno sa zahtjevom za registraciju pri ESMA-i. Ako procjene repozitorija znatno odstupaju od stvarnog naknadno utvrđenog iznosa prometa, to bi se nadoknadilo u sljedećim godinama kad stvarni iznosi primjenjivog prometa postanu dostupni u revidiranim financijskim izvještajima društva te se kao takvi uključe u formulu za izračun. 
            
            
               Taj je ESMA-in prijedlog općenito dobro prihvaćen te je stoga zadržan kao takav u ESMA-inu konačnom tehničkom savjetu. 
            
            
               Uvjeti plaćanja i povrata iznosa 
            
            
               i. Naknade za novu registraciju i za proširenje registracije 
            
            
               Budući da se člankom 16. Uredbe o sekuritizaciji utvrđuje potreba da ESMA sekuritizacijskim repozitorijima zaračunava naknade koje „u cijelosti pokrivaju potrebne izdatke ESMA-e u vezi s registracijom, priznavanjem i nadzorom sekuritizacijskih repozitorija te nadoknadu svih troškova koje nadležna tijela imaju kao rezultat delegiranja zadaća u skladu s člankom 14. stavkom 1. [Uredbe o sekuritizaciji]”, može se tumačiti da je plaćanje potrebnih naknada jedan od ključnih uvjeta registracije ili proširenja registracije sekuritizacijskih repozitorija u skladu s Uredbom o sekuritizaciji.
            
            
               ESMA je zato predložila da sekuritizacijski repozitoriji plaćaju potrebnu naknadu za registraciju i proširenje registracije u trenutku podnošenja zahtjeva za registraciju. Taj je prijedlog u skladu sa zahtjevima o ESMA-inim naknadama na temelju EMIR-a i sve su ga strane jednoglasno prihvatile. 
            
            
               ii. Uvjeti povrata troškova u slučaju povlačenja zahtjeva 
            
            
               U ESMA-inim sadašnjim pravilima o naknadama u skladu s EMIR-om (Delegirana uredba Komisije (EU) br. 1003/2013) ne predviđa se povrat troškova trgovinskim repozitorijima koji su podnijeli zahtjev ako taj zahtjev povuku prije donošenja odluke o registraciji. Međutim, na temelju iskustva koje je stekla od tada, ESMA je potvrdila da takav sustav možda ne potiče podnositelje zahtjeva da povuku zahtjev za registraciju ako postane jasno da će on biti neuspješan, čime se troši previše ESMA-inih resursa. ESMA je zato predložila sljedeće uvjete povrata naknade za registraciju: (a) povrat 50 % troškova ako se zahtjev povuče prije nego što ga ESMA ocijeni potpunim (na temelju članka 10. stavka 6. Uredbe o sekuritizaciji); i (b) bez povrata troškova ako se zahtjev povuče nakon što ga ESMA ocijeni potpunim (tj. ako je ESMA počela ispitivati zahtjev na temelju članka 12. Uredbe o sekuritizaciji).
            
            
               S tim su se prijedlogom svi složili, pa je zadržan kao takav u ESMA-inu konačnom tehničkom savjetu. 
            
            
               iii. Vremenski okvir za plaćanje godišnjih naknada za nadzor
            
            
               U sustavu naknada za trgovinske repozitorije u skladu sa SFTR-om utvrđeno je da trgovinski repozitoriji moraju platiti godišnje naknade za nadzor u dva obroka – prvi do 28. veljače, a drugi do 31. listopada. Međutim, uzimajući u obzir ESMA-ino iskustvo s obradom naknada od tada i prednosti pojednostavnjenog rasporeda plaćanja naknada, ESMA je predložila da sekuritizacijski repozitoriji godišnje naknade za nadzor plaćaju u jednom obroku. 
            
         
         
            
               Uzevši u obzir pozitivne povratne informacije koje je dobila, ESMA je taj aspekt svojeg tehničkog savjeta ostavila nepromijenjenim. 
            
            
               iv. Nadoknada troškova nadležnim tijelima 
            
            
               U članku 16. stavku 1. Uredbe o sekuritizaciji navodi se da će svi troškovi nadležnih nacionalnih tijela koji nastanu tijekom obavljanja zadaća nadzora koje im je delegirala ESMA biti pokriveni ESMA-inim naknadama za nadzor. To znači da nadležno tijelo ne traži povrat tih troškova izravno od sekuritizacijskog repozitorija.
            
            
               U skladu s tim člankom i postojećim mehanizmima u skladu sa SFTR-om i EMIR-om, ESMA je predložila sljedeće u pogledu troškova koji se nadoknađuju nadležnim nacionalnim tijelima: (a) moraju ih prethodno dogovoriti ESMA i nadležno tijelo; (b) moraju se izračunati u skladu s metodom koja se primjenjuje za određivanje ukupnih administrativnih troškova ESMA-e u pogledu sekuritizacijskih repozitorija; (c) moraju biti proporcionalni primjenjivom prometu predmetnih sekuritizacijskih repozitorija i (d) ne smiju biti veći od ukupnog iznosa naknada za nadzor koje plaćaju predmetni sekuritizacijski repozitoriji.
            
            
               ESMA je istaknula i da će o svakom delegiranju svojih zadaća nadležnim nacionalnim tijelima odlučivati na neovisnoj osnovi, da se delegiranje može povući u bilo kojem trenutku te da neće utjecati na iznos naknada zaračunanih određenom sekuritizacijskom repozitoriju.
            
            
               Uzevši u obzir dobivene povratne informacije, ESMA nije izmijenila taj aspekt svojeg tehničkog savjeta. 
            
            
               U ovu su Uredbu uključene mjere koje je ESMA predložila u svojem tehničkom savjetu.
            
            
               4.PRAVNI ELEMENTI DELEGIRANOG AKTA
            
            
               Člankom 62. Uredbe (EU) 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ utvrđuje se da se ESMA-ini prihodi sastoje od kombinacije naknada plaćenih ESMA-i u slučajevima navedenima u pravu Unije, doprinosa nacionalnih javnih tijela nadležnih za nadzor sudionika na financijskim tržištima i subvencije Unije.
            
            
               Ovim delegiranim aktom definiraju se vrste naknada koje plaćaju sekuritizacijski repozitoriji. Aktom se i. utvrđuje razina naknada za registraciju i proširenje registracije koje plaćaju podnositelji zahtjeva, ii. definira primjenjivi promet na temelju kojeg se zaračunavaju godišnje naknade za nadzor te iii. utvrđuje razina godišnjih naknada za nadzor.
            
            
               Konačno, ovim delegiranim aktom definiraju se načini plaćanja i uređuje nadoknada troškova nacionalnim nadležnim tijelima.
            
            
               DELEGIRANA UREDBA KOMISIJE (EU) …/...
            
            
               оd 18.9.2020.
            
            
               o dopuni Uredbe (EU) 2017/2402 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava sekuritizacijskim repozitorijima
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredbi (EZ) br. 1060/2009 i (EU) br. 648/2012
                  6
               , a posebno njezin članak 16. stavak 2.,
            
            
               budući da:
            
            
               (1)U skladu s člankom 16. Uredbe (EU) 2017/2402 Europsko nadzorno tijelo za vrijednosne papire i tržišta kapitala („ESMA”) sekuritizacijskim repozitorijima zaračunava naknade koje u cijelosti pokrivaju ESMA-ine nužne izdatke povezane s registracijom i nadzorom tih repozitorija. ESMA će imati veće troškove pri obradi zahtjeva za registraciju sekuritizacijskih repozitorija koji planiraju nuditi pomoćne usluge. Takvi će troškovi, međutim, biti niži ako je sekuritizacijski repozitorij već registriran kao trgovinski repozitorij na temelju Uredbe (EU) 648/2012 Europskog parlamenta i Vijeća
                  7
                ili Uredbe (EU) br. 2015/2365 Europskog parlamenta i Vijeća
                  8
               . Stoga bi u pogledu naknade za registraciju za subjekte koji podnose zahtjev za registraciju trebalo posebno uzeti u obzir vrstu usluge koju će sekuritizacijski repozitorij nuditi i je li već registriran kao trgovinski repozitorij ili ne. Budući da su ESMA-ini troškovi ocjene zahtjeva za registraciju jednaki neovisno o veličini podnositelja zahtjeva i ovise samo o vrsti usluga koje će se nuditi, prikladno je da naknada za registraciju bude fiksna.
            
         
         
            
               (2)U slučajevima kad subjekt koji nije već registriran kao trgovinski repozitorij istodobno podnosi zahtjev za registraciju kao trgovinski repozitorij i zahtjev za registraciju kao sekuritizacijski repozitorij, ESMA-ini troškovi istodobne obrade takvih zahtjeva bili bi manji zbog sinergije. Ako se takvi zahtjevi podnose istodobno, sekuritizacijski bi repozitorij za registraciju kao trgovinski repozitorij trebao platiti punu naknadu na temelju Uredbe (EU) br. 648/2012 ili Uredbe (EU) 2015/2365, kako je primjenjivo, dok bi za registraciju kao sekuritizacijski repozitorij trebao platiti umanjenu naknadu za proširenje registracije.
            
            
               (3)Pri određivanju naknade za registraciju ili naknade za proširenje registracije koju treba platiti sekuritizacijski repozitorij koji nakon registracije počne nuditi pomoćne usluge trebalo bi uzeti u obzir te pomoćne usluge. U suprotnom slučaju, sekuritizacijskom repozitoriju koji nakon registracije prestane nuditi pomoćne usluge ne bi trebalo vratiti naknadu za registraciju ili proširenje registracije jer su za ESMA-u već nastali troškovi ocjene zahtjeva.
            
            
               (4)Radi odvraćanja od podnošenja neozbiljnih zahtjeva povrat naknada za registraciju ili naknada za proširenje registracije ne bi se trebao izvršavati u slučajevima kad je ESMA odbila registraciju i trebao bi se samo djelomično izvršavati ako podnositelj zahtjeva povuče svoj zahtjev tijekom postupka registracije.
            
            
               (5)Da bi se osigurala poštena raspodjela naknada za nadzor i da bi propisane naknade odražavale stvarne ESMA-ine troškove za svaki nadzirani subjekt, godišnja naknada za nadzor trebala bi se računati na temelju prometa koji je ostvario svaki sekuritizacijski repozitorij. Ako povijesni podaci o prometu registriranog sekuritizacijskog repozitorija nisu dostupni, godišnja naknada za nadzor trebala bi se temeljiti na očekivanom prometu sekuritizacijskog repozitorija.
            
            
               (6)Godišnja naknada za nadzor koja se zaračunava svakom sekuritizacijskom repozitoriju trebala bi biti proporcionalna prometu koji je taj repozitorij ostvario u određenoj financijskoj godini u odnosu na ukupan promet svih registriranih i nadziranih sekuritizacijskih repozitorija u toj istoj financijskoj godini. Trebalo bi uvesti i minimalnu godišnju naknadu za nadzor za svaki sekuritizacijski repozitorij jer se pri nadzoru svih sekuritizacijskih repozitorija, neovisno o prometu koji su ostvarili, snose određeni fiksni administrativni troškovi.
            
            
               (7)Budući da će dostupnost podataka o aktivnosti sekuritizacijskog repozitorija biti ograničena tijekom financijske godine nakon registracije, godišnja naknada za nadzor za tu godinu trebala bi se izračunati na temelju naknade za registraciju i ESMA-ina troška za nadzor tog sekuritizacijskog repozitorija tijekom godine. Trošak nadzora u prvih nekoliko mjeseci nakon registracije sličan je trošku ocjene zahtjeva za registraciju podnositelja zahtjeva. Zbog toga bi se u prvoj godini rada sekuritizacijskog repozitorija naknada za nadzor trebala temeljiti na naknadi za registraciju koju je platio podnositelj zahtjeva, prilagođenoj koeficijentom.
            
            
               (8)Uzimajući u obzir ESMA-in godišnji proračunski postupak i vrijeme potrebno za procjenu troškova nadzora, sekuritizacijske repozitorije registrirane 1. listopada određene financijske godine ili nakon tog datuma neće biti moguće uzeti u obzir pri izračunu ukupnih godišnjih troškova nadzora za sljedeću godinu. Zbog toga bi godišnja naknada za nadzor za sekuritizacijski repozitorij koji je registriran 1. listopada prethodne godine ili nakon tog datuma trebala biti jednaka njegovoj naknadi za registraciju.
            
            
               (9)Nacionalna nadležna tijela imaju troškove kada obavljaju zadaće na temelju Uredbe (EU) 2017/2402, posebno zadaće koje su im delegirane u skladu s člankom 14. stavkom 1. te uredbe. Naknade koje ESMA zaračunava sekuritizacijskim repozitorijima trebale bi pokrivati i te troškove. Da bi se spriječilo da nadležna tijela budu na gubitku ili ostvaruju dobit kad obavljaju delegirane zadaće ili pomažu ESMA-i, ESMA bi trebala nadoknaditi samo stvarne troškove koji su nastali za nacionalno nadležno tijelo,
            
            
               DONIJELA JE OVU UREDBU:
            
            
               Članak 1.
            
            
               Cjelokupni povrat troškova nadzora 
            
            
               Naknade zaračunane sekuritizacijskim repozitorijima pokrivaju:
            
            
               (a)sve troškove povezane s aktivnostima registracije i nadzora sekuritizacijskih repozitorija koje ESMA obavlja u skladu s Uredbom (EU) 2017/2402, uključujući troškove koji nastanu zbog proširenja registracije za trgovinske repozitorije koji su već registrirani na temelju glave VI. poglavlja 1. Uredbe (EU) br. 648/2012 ili poglavlja III. Uredbe (EU) 2015/2365;
            
            
               (b)sve troškove koje treba nadoknaditi nadležnim tijelima koja su obavljala zadaće na temelju Uredbe (EU) 2017/2402, osobito kao rezultat delegiranja zadaća u skladu s člankom 14. stavkom 1. te uredbe.
            
            
               Članak 2.
            
            
               Primjenjivi promet
            
            
               1.Sekuritizacijski repozitoriji koji su registrirani samo na temelju Uredbe (EU) 2017/2402 za potrebe ove Uredbe čuvaju revidirane financijske izvještaje u kojima se razlikuju prihodi ostvareni od sljedećeg:
            
            
               (a)osnovnih sekuritizacijskih usluga kako su definirane u članku 1. točki 3. Delegirane uredbe Komisije (EU) 2020/1230
                  9
               ;
            
            
               (b)pomoćnih sekuritizacijskih usluga kako su definirane u članku 1. točki 4. Delegirane uredbe (EU) 2020/1230; 
            
            
               (c)svih drugih pruženih usluga.
            
         
         
            
               2.Sekuritizacijski repozitorij registriran na temelju Uredbe (EU) 2017/2402 koji je registriran i kao trgovinski repozitorij na temelju Uredbe (EU) br. 648/2012 ili Uredbe (EU) 2015/2365 za potrebe ove Uredbe čuva revidirane financijske izvještaje u kojima se razlikuju prihodi ostvareni na sljedeći način:
            
            
               (a)pružanjem osnovnih sekuritizacijskih usluga;
            
            
               (b)pružanjem pomoćnih sekuritizacijskih usluga;
            
            
               (c)osnovnim funkcijama središnjeg prikupljanja i vođenja evidencije o izvedenicama u skladu s Uredbom (EU) br. 648/2012;
            
            
               (d)pružanjem pomoćnih usluga koje su izravno povezane sa središnjim prikupljanjem i vođenjem evidencije o izvedenicama u skladu s Uredbom (EU) br. 648/2012;
            
            
               (e)osnovnim funkcijama središnjeg prikupljanja i vođenja evidencije o transakcijama financiranja vrijednosnih papira u skladu s Uredbom (EU) 2015/2365;
            
            
               (f)pružanjem pomoćnih usluga koje su izravno povezane sa središnjim prikupljanjem i vođenjem evidencije o transakcijama financiranja vrijednosnih papira u skladu s Uredbom (EU) 2015/2365;
            
            
               (g)pružanjem kombiniranih pomoćnih usluga koje su izravno povezane sa sljedećim:
            
            
               i.
                     aktivnostima iz točaka (a) i (c);
            
            
               ii.
                     aktivnostima iz točaka (a) i (e);
            
            
               iii.
                     aktivnostima iz točaka (c) i (e);
            
            
               (h)svim drugim pruženim uslugama.
            
            
               3.Primjenjivi promet sekuritizacijskog repozitorija za određenu godinu n zbroj je sljedećih iznosa: 
            
            
               (a)prihoda repozitorija ili očekivanih prihoda repozitorija, kad se primjenjuje stavak 5., ostvarenih aktivnostima iz stavka 2. točke (a), kako su navedeni u revidiranim financijskim izvještajima za godinu n-2;
            
            
               (b)prihoda repozitorija ostvarenih aktivnostima iz stavka 2. točke (b) i primjenjivog udjela prihoda ostvarenih aktivnostima iz stavka 2. točke (g) podtočaka i. te ii., kako su navedeni u revidiranim financijskim izvještajima za godinu n-2.
            
            
               4.Primjenjivi udio prihoda iz stavka 3. točke (b) jednak je prihodima ostvarenima aktivnostima iz stavka 2. točke (a) podijeljenima sa zbrojem prihoda ostvarenih aktivnostima iz:
            
            
               (a)stavka 2. točke (a);
            
            
               (b)stavka 2. točke (c); 
            
            
               (c)stavka 2. točke (e).
            
            
               5.Ako revidirani financijski izvještaji za godinu n-2 nisu dostupni, ESMA upotrebljava očekivane prihode za godinu n navedene u poslovnim planovima koji su joj dostavljeni u skladu s člankom 13. stavkom 3. Delegirane uredbe (EU) 2020/1230. Ti predviđeni prihodi raščlanjuju se na sljedeće elemente:
            
         
         
            
               (a)očekivani prihodi od aktivnosti iz stavka 2. točke (a);
            
            
               (b)očekivani prihodi od aktivnosti iz stavka 2. točke (b);
            
            
               (c)očekivani prihodi od aktivnosti iz stavka 2. točke (g) podtočaka i. te ii.
            
            
               Sekuritizacijski repozitorij koji odluči ESMA-i dostaviti ažurirane podatke o očekivanim prihodima za godinu n treba to učiniti do 30. rujna godine n-1.
            
            
               Članak 3.
            
            
               Naknada za registraciju i naknada za proširenje registracije
            
            
               1.Ako podnositelj zahtjeva nije registriran kao trgovinski repozitorij na temelju glave VI. poglavlja 1. Uredbe (EU) br. 648/2012 ili poglavlja III. Uredbe (EU) 2015/2365, naknada za registraciju iznosi:
            
            
               (a)100 000 EUR ako repozitorij namjerava pružati pomoćne usluge kako su navedene u članku 2. stavku 2. točki (b), točki (g) podtočki i. ili točki (g) podtočki ii.;
            
            
               (b)65 000 EUR ako se točka (a) ne primjenjuje.
            
            
               2.Ako je podnositelj zahtjeva registriran kao trgovinski repozitorij na temelju glave VI. poglavlja 1. Uredbe (EU) br. 648/2012 ili poglavlja III. Uredbe (EU) 2015/2365, naknada za proširenje registracije iznosi:
            
            
               (a)50 000 EUR ako repozitorij namjerava pružati pomoćne usluge kako su navedene u članku 2. stavku 2. točki (b), točki (g) podtočki i. ili točki (g) podtočki ii.;
            
            
               (b)32 500 EUR ako se točka (a) ne primjenjuje.
            
            
               3.Ako podnositelj zahtjeva nije registriran kao trgovinski repozitorij na temelju Uredbe (EU) br. 648/2012 ili Uredbe (EU) 2015/2365 i istodobno podnese zahtjev za registraciju na temelju Uredbe (EU) 2017/2402 te zahtjev za registraciju na temelju Uredbe (EU) br. 648/2012 ili Uredbe (EU) 2015/2365, podnositelj zahtjeva plaća punu naknadu za registraciju koju je dužan platiti na temelju članka 6. Delegirane uredbe Komisije (EU) br. 1003/2013
                  10
                ili članka 5. stavka 1. Delegirane uredbe Komisije (EU) 2019/360
                  11
               , kako je primjenjivo, i naknadu za proširenje registracije koju je dužan platiti na temelju stavka 3.
            
            
               4.Ako podnositelj zahtjeva nije registriran kao trgovinski repozitorij na temelju Uredbe (EU) br. 648/2012 ili Uredbe (EU) 2015/2365 i istodobno podnese zahtjeve za registraciju na temelju Uredbe (EU) br. 648/2012, Uredbe (EU) 2015/2365 i Uredbe (EU) 2017/2402, podnositelj zahtjeva plaća punu naknadu za registraciju koju je dužan platiti na temelju članka 6. Delegirane uredbe (EU) br. 1003/2013, naknadu za proširenje registracije koju je dužan platiti na temelju članka 5. stavka 5. Delegirane uredbe (EU) 2019/360 i naknadu za proširenje registracije koju je dužan platiti na temelju stavka 3.
            
            
               5.Sekuritizacijski repozitorij koji nakon registracije počne nuditi pomoćne usluge te je zbog toga dužan platiti višu naknadu za registraciju odnosno proširenje registracije od početno plaćene naknade za registraciju odnosno proširenje registracije, plaća razliku između početno plaćene naknade za registraciju odnosno proširenje registracije i primjenjive više naknade za registraciju odnosno proširenje registracije.
            
            
               Članak 4.
            
            
               Godišnje naknade za nadzor za registrirane sekuritizacijske repozitorije i trgovinske repozitorije koji su proširili svoju registraciju
            
            
               1.Godišnja naknada za nadzor za sve registrirane sekuritizacijske repozitorije za godinu n jednaka je procijenjenim troškovima nadzora aktivnosti tih sekuritizacijskih repozitorija koji su uključeni u ESMA-in proračun za tu godinu.
            
            
               2.Godišnja naknada za nadzor koju sekuritizacijski repozitorij mora platiti za godinu u kojoj je taj sekuritizacijski repozitorij registriran jednaka je naknadi za registraciju koju mora platiti na temelju članka 5., pomnoženoj s brojem radnih dana od datuma registracije sekuritizacijskog repozitorija do kraja te godine i podijeljenoj s 250.
            
            
               3.Godišnja naknada za nadzor za određenu godinu n koju mora platiti sekuritizacijski repozitorij registriran 1. listopada prethodne godine ili nakon tog datuma jednaka je naknadi za registraciju koju mora platiti na temelju članka 5.
            
         
         
            
               4.Godišnja naknada za nadzor koju za određenu godinu n mora platiti sekuritizacijski repozitorij registriran do 1. listopada prethodne godine jednaka je godišnjoj naknadi za nadzor iz stavka 1. podijeljenoj među svim sekuritizacijskim repozitorijima registriranima do 1. listopada te prethodne godine proporcionalno primjenjivom prometu svakog sekuritizacijskog repozitorija izračunanom u skladu s člankom 2. stavkom 3.
            
            
               5.Uz iznimku godišnje naknade za nadzor koja se plaća na temelju stavka 2., godišnja naknada za nadzor nikad nije manja od 30 000 EUR.
            
            
               Članak 5.
            
            
               Opći načini plaćanja
            
            
               1.Sve se naknade plaćaju u eurima. Plaćanja se izvršavaju kako je određeno u člancima 6., 7. i 8. 
            
            
               2.Za svako kašnjenje u plaćanju zaračunava se dnevna kazna od 0,1 % iznosa koji treba platiti.
            
            
               Članak 6.
            
            
               Plaćanje naknada za registraciju i povrat troškova
            
            
               1.Naknada za registraciju i naknada za proširenje registracije iz članka 3. plaćaju se u cijelosti u trenutku kad sekuritizacijski repozitorij podnosi zahtjev za registraciju ili proširenje registracije.
            
            
               2.Polovina iznosa naknade za registraciju ili naknade za proširenje registracije koju je platio sekuritizacijski repozitorij vraća se ako taj sekuritizacijski repozitorij povuče svoju prijavu za registraciju ili proširenje registracije prije nego što ga ESMA obavijesti da je njegov zahtjev potpun na temelju članka 10. stavka 6. Uredbe (EU) 2017/2402.
            
            
               3.Naknada za registraciju i naknada za proširenje registracije ne vraćaju se nakon što je ESMA obavijestila sekuritizacijski repozitorij da je njegov zahtjev potpun na temelju članka 10. stavka 6. Uredbe (EU) 2017/2402. 
            
            
               Članak 7.
            
            
               Plaćanje godišnjih naknada za nadzor
            
            
               Godišnja naknada za nadzor iz članka 4. isplaćuje se u jednom obroku, najkasnije do kraja ožujka godine na koju se odnosi, osim godišnje naknade za nadzor iz stavaka 2. i 3. tog članka. 
            
            
               Najmanje 30 kalendarskih dana prije dana kad se moraju platiti godišnje naknade ESMA svim registriranim sekuritizacijskim repozitorijima šalje obavijesti o terećenju u kojima je naveden iznos godišnje naknade.
            
            
               Članak 8.
            
            
               Nadoknada troškova nadležnim tijelima
            
            
               1.Samo ESMA zaračunava naknadu za registraciju, naknadu za proširenje registracije i godišnju naknadu za nadzor. 
            
            
               2.ESMA nadležnim tijelima nadoknađuje stvarne troškove koji su nastali kao rezultat obavljanja zadaća u skladu s Uredbom (EU) 2017/2402 te kao rezultat delegiranja zadaća u skladu s člankom 74. Uredbe (EU) br. 648/2012, u skladu s člankom 9. stavkom 1. Uredbe (EU) 2015/2365 te u skladu s člankom 14. stavkom 1. Uredbe (EU) 2017/2402.
            
            
               Članak 9.
            
         
         
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 18.9.2020.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Uredba 2017/2402 Europskog parlamenta i Vijeća o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredaba (EZ) br. 1060/2009 i (EU) br. 648/2012.
               
               
                  
                     (2)
                  
                        Uredba o infrastrukturi europskog tržišta (Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju).
               
               
                  
                     (3)
                  
                        Uredba o transakcijama financiranja vrijednosnih papira (Uredba (EU) 2015/2365 Europskog parlamenta i Vijeća od 25. studenoga 2015. o transparentnosti transakcija financiranja vrijednosnih papira i ponovne uporabe te o izmjeni Uredbe (EU) br. 648/2012).
               
               
                  
                     (4)
                  
                        Delegirana uredba Komisije (EU) br. 1003/2013 od 12. srpnja 2013. kojom se dopunjuje Uredba (EU) br. 648/2012 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima.
               
               
                  
                     (5)
                  
                        Delegirana uredba Komisije (EU) 2019/360 od 13. prosinca 2018. o dopuni Uredbe (EU) 2015/2365 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima.
               
               
                  
                     (6)
                  
                        SL L 347, 28.12.2017., str. 35. 
               
               
                  
                     (7)
                  
                        Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).
               
               
                  
                     (8)
                  
                        Uredba (EU) 2015/2365 Europskog parlamenta i Vijeća od 25. studenoga 2015. o transparentnosti transakcija financiranja vrijednosnih papira i ponovne uporabe te o izmjeni Uredbe (EU) br. 648/2012 (SL L 337, 23.12.2015., str. 1.).
               
               
                  
                     (9)
                  
                        Delegirana uredba Komisije (EU) 2020/1230 оd 29. studenoga 2019. o dopuni Uredbe (EU) 2017/2402 Europskog parlamenta i Vijeća u pogledu regulatornih tehničkih standarda kojima se utvrđuju pojedinosti zahtjeva za registraciju sekuritizacijskog repozitorija i pojedinosti pojednostavnjenog zahtjeva za proširenje registracije trgovinskog repozitorija (SL L 289, 3.9.2020., str. 345.–363.).
               
               
                  
                     (10)
                  
                        Delegirana uredba Komisije (EU) br. 1003/2013 od 12. srpnja 2013. kojom se dopunjuje Uredba (EU) br. 648/2012 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima (SL L 279, 19.10.2013., str. 4.).
               
               
                  
                     (11)
                  
                        Delegirana Uredba Komisije (EU) 2019/360 od 13. prosinca 2018. o dopuni Uredbe (EU) 2015/2365 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima (SL L 81, 22.3.2019., str. 58.).